Projekts

2013.gada \_\_\_.\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot.Nr.\_\_\_\_ \_\_\_ .§)

**Noteikumi par kravas transportlīdzekļu reģistrāciju ārējās sauszemes robežas šķērsošanai**

Izdoti saskaņā ar

[Latvijas Republikas valsts robežas](http://pro.nais.dati.lv/naiser/text.cfm?Ref=0101032002110400499&Req=0101032002110400499&Key=0103011994102732779&Hash=) [likuma](http://pro.nais.dati.lv/naiser/text.cfm?Ref=0101032002110400499&Req=0101032002110400499&Key=0103011994102732779&Hash=)

10.1 panta trešo un ceturto daļu

**I. Vispārīgais jautājums**

1. Noteikumi nosaka:
   1. robežšķērsošanas vietas, kurās Valsts robežsardze veic kravas transportlīdzekļu (turpmāk – transportlīdzeklis) reģistrāciju rindā ārējās sauszemes robežas šķērsošanai (turpmāk – rinda);
   2. kārtību, kādā transportlīdzekļi tiek reģistrēti rindā un šķērso ārējo sauszemes robežu (turpmāk – robeža).

**II. Transportlīdzekļu reģistrācija rindā**

1. Transportlīdzekļu reģistrāciju rindā organizē uz autoceļa izveidotajā robežšķērsošanas vietā „Terehova” (turpmāk – autoceļu robežšķērsošanas vieta).
2. Transportlīdzekļu reģistrācijai rindā pirms autoceļu robežšķērsošanas vietas izveido stacionāru darba vietu (turpmāk – kontroles postenis), kur transportlīdzekļu reģistrāciju rindā veic Valsts robežsardzes darbinieks (turpmāk – rindas operators).
3. Transportlīdzekļa vadītājs rindas operatoram transportlīdzekļa reģistrācijai rindā iesniedz šādu informāciju:
   1. transportlīdzekļa valsts reģistrācijas numurs;
   2. transportlīdzekļa piekabes vai puspiekabes valsts reģistrācijas numurs;
   3. transportlīdzekļa marka;
   4. par kravas esību, norādot preču pavaddokumentos norādīto preču kombinētās nomenklatūras kodu, vai kravas neesību;
   5. par kravu, kurai atbilstoši normatīvajos aktos par ārpus kārtas transportējamo preču prasībām atļauts robežu šķērsot ārpus kārtas, norādot preču pavaddokumentos norādīto preču kombinētās nomenklatūras kodu.
4. Rindas operators rindā reģistrēta transportlīdzekļa vadītājam:
   1. izsniedz transportlīdzekļa kontroles talonu, kas noteikts Ministru kabineta 2010.gada 27.jūlija noteikumos Nr.697 „Robežšķērsošanas vietas režīma noteikumi” (turpmāk – transportlīdzekļa kontroles talons);
   2. sniedz informāciju par prognozējamo robežas šķērsošanas laiku, ņemot vērā transportlīdzekļu plūsmas caurlaidību autoceļu robežšķērsošanas vietā.
5. Rindas operators transportlīdzekli reģistrē rindā prioritārā kārtībā, ja atbilstoši normatīvajos aktos par ārpus kārtas transportējamo preču prasībām robežu atļauts šķērsot ārpus kārtas.

**III. Kārtība, kādā rindā reģistrētie transportlīdzekļi šķērso robežu**

1. Rindā reģistrētie transportlīdzekļi iebraukšanu autoceļu robežšķērsošanas vietā gaida vietās, kur atļauta transportlīdzekļu stāvēšana un pirms rindas operatora prognozētā robežšķērsošanas laika (vēlams divas stundas iepriekš) ierodas tieši pie autoceļu robežšķērsošanas vietas.
2. Valsts robežsardzes amatpersona, kura veic transportlīdzekļu ielaišanu autoceļu robežšķērsošanas vietas teritorijā (turpmāk – caurlaides punkta operators) un rindas operators, norādot transportlīdzekļa kontroles talona numuru, nodrošina aktuālās informācijas par rindā reģistrēto transportlīdzekļu robežas šķērsošanu norādīšanu tieši pie kontroles posteņa un pirms autoceļu robežšķērsošanas vietas uz izgaismotām informatīvajām izkārtnēm, kā arī izmatojot elektroniskos sakaru līdzekļus.
3. Rindā reģistrētā transportlīdzekļa vadītājam pirms iebraukšanas autoceļu robežšķērsošanas vietā ir pienākums:
   1. ievērot pirms autoceļu robežšķērsošanas vietas uzstādītās informatīvās zīmes;
   2. sekot līdzi informācijai par robežas šķērsošanas secību;
   3. ievērot rindas operatora un caurlaides punkta operatora norādījumus;
   4. nekavējoties informēt rindas operatoru un caurlaides punkta operatoru par nepieciešamību veikt reģistrācijas rindā atcelšanu.
4. Ja rindā reģistrētais transportlīdzeklis pēc informācijas saņemšanas par nepieciešamību doties uz autoceļu robežšķērsošanas vietu trīs stundu laikā neierodas pie caurlaides punkta operatora un nesniedz informāciju saskaņā ar šo noteikumu 9.4. apakšpunktu, caurlaides punkta operators veic attiecīgā transportlīdzekļa reģistrācijas rindā atcelšanu.
5. Rindā reģistrētajam transportlīdzeklim, ierodoties iebraukšanai autoceļu robežšķērsošanas vietas teritorijā, caurlaides punkta operators pārliecinās par reģistrācijai rindā sniegtās informācijas atbilstību.
6. Ja pārbaudes laikā caurlaides punkta operators konstatē, ka rindā reģistrētais transportlīdzeklis neatbilst šo noteikumu 4.punktā norādītajai informācijai, caurlaides punkta operators veic attiecīgā transportlīdzekļa reģistrācijas rindā atcelšanu un novirza transportlīdzekli atkārtotai reģistrācijai rindā šo noteikumu II nodaļā noteiktajā kārtībā.
7. Transportlīdzekli aizliegts atkārtoti reģistrēt rindā, kamēr transportlīdzeklis nav šķērsojis robežu, izņemot, šo noteikumu 10. un 12.punktā minētajos gadījumos.

**IV. Ārpus kārtas robežas šķērsošana**

1. Pēc transportlīdzekļa ar ārpus kārtas transportējamajām precēm reģistrācijas rindā, rindas operators informē transportlīdzekļa vadītāju par ārpus kārtas robežas šķērsošanas kārtību un nepieciešamību doties uz autoceļu robežšķērsošanas vietu.
2. Caurlaides punkta operators rindā reģistrēto transportlīdzekli ar ārpus kārtas transportējamajām precēm robežas šķērsošanai ielaiž autoceļu robežšķērsošanas vietā pēc saskaņošanas ar Valsts ieņēmumu dienesta muitas amatpersonām (turpmāk – muitas amatpersonas).
3. Pēc tam, kad rindā reģistrētā transportlīdzekļa vadītājs ir uzrādījis ceļošanas dokumentu, transportlīdzekļa reģistrācijas dokumentu un transportlīdzekļa kontroles talonu, caurlaides punkta operators izsniedz transportlīdzekļa vadītājam ārpus kārtas robežu šķērsojošās kravas reģistrācijas talonu (turpmāk – reģistrācijas talons) (pielikums) un ielaiž transportlīdzekļa vadītāju autoceļa robežšķērsošanas vietā.
4. Muitas amatpersonas pēc uzrādīto kravas pavaddokumentu izvērtēšanas veic reģistrācijas talonā atzīmi par transportlīdzekļa atbilstību vai neatbilstību ārpus kārtas robežas šķērsošanai.
5. Ja transportlīdzeklim atļauts šķērsot robežu ārpus kārtas, caurlaides punkta operators organizē transportlīdzekļa iebraukšanu autoceļu robežšķērsošanas vietā.
6. Ja transportlīdzeklim atteikts šķērsot robežu ārpus kārtas, transportlīdzeklis šķērso robežu rindas kārtībā atbilstoši saņemtajam transportlīdzekļa kontroles talona numuram.
7. Reģistrācijas talonu izgatavo Valsts ieņēmumu dienests un pēc aizpildīšanas Valsts robežsardze autoceļu robežšķērsošanas vietā tos uzglabā vienu gadu.

**V. Noslēguma jautājumi**

1. Noteikumi stājas spēkā 2013.gada 1.augustā.
2. Noteikumu 8.punktā noteiktās aktuālās informācijas par rindā reģistrēto transportlīdzekļu robežas šķērsošanu norādīšana uz izgaismotām informatīvajām izkārtnēm tiek nodrošināta no 2013.gada 1.decembra.

Ministru prezidents V.Dombrovskis

Iekšlietu ministrs R.Kozlovskis

Iesniedzējs: iekšlietu ministrs R.Kozlovskis

Vīza: valsts sekretāre I.Pētersone - Godmane

12.07.2013. 10:52

749

R.Belijs, 67075753;

Rinalds.Belijs@iem.gov.lv